
MINISERIE: LIKE BARN LEKER BEST


De er tvillinger og leger, med en fortid som de gjør alt for å glemme. Men to omveltende møter får dem til å begynne å åpne hjertene sine. Kanskje er tiden endelig inne for dem å leke? Dette er del to i miniserien Like barn leker best.

Kjære leser!

Rob er en av de typene som simpelthen feier med seg alle – og det er nettopp det han gjør med Florence. Ingen av dem venter å bli forelsket, og i hvert fall ikke i noen som er deres rake motsetning. Og ingen av dem venter heller at drømmene deres skal bli til virkelighet. Men takket være hverandre, og noen krokveier, blir faktisk de drømmene til virkelighet.

Og så er det Robs diagnose. Jeg innrømmer at jeg lånte den fra meg selv. Jeg trodde også at jeg ganske enkelt var et ʼtraveltʼ menneske og litt av en dagdrømmer med en lav terskel for kjedsomhet. Det å oppdage at det var en grunn til det var temmelig opplysende! Og det som forankrer meg er akkurat det som forankrer Rob: Kjærligheten til en som er mer jordnær. Jeg er veldig, veldig takknemlig for det.

Hilsen

Kate Hardy


Til mine lesere. Jeg kom meg gjennom nedstengningen

fordi jeg skrev for dere. 


1

Robert Langley gikk gjennom døren til Asherwick General Hospital.

Så godt det føltes å være tilbake på den siden av sykehuset hvor han hørte hjemme. Å være den som hjalp til igjen, og ikke den som ble hjulpet.

Ikke ligge i et helikopter og bli evakuert etter en sprukket blindtarm. Ikke utvikle alvorlig blodforgiftning som til slutt ødela nyrene hans. Ikke få dialyse i en sykehusseng. Ikke ligge på operasjonsbordet, mens tvillingbroren var i operasjonssalen ved siden av – en levende donor som fikk skåret ut en nyre til Rob. Ikke måtte holde seg hjemme etter transplantasjonen, mens moren pakket ham inn i så mye bomull at han begynte å ligne på en snømann.

Det siste halvåret hadde vært tøft. Rob hadde måttet akseptere det faktum at han aldri mer kunne arbeide for den humanitære hjelpeorganisasjonen hvor han hadde meldt seg som frivillig. Med bare én fungerende nyre, og attpå til en som var transplantert, kom han til å bli en altfor stor belastning. Fjellredningsteamet som han hadde vært med i, hadde tilbudt ham en støtterolle når han ble bra nok til å komme tilbake, men de gjorde det klart at han ikke kunne utføre det redningsarbeidet han tidligere hadde gjort for dem. Bare skrivebordsarbeid.

Det var flere måneder siden han hadde klatret noen steder. Flere måneder siden han hadde gjort noe mer risikabelt enn å spille sjakk med tvillingbroren. Flere måneder siden han hadde arbeidet – bortsett fra helgen før da han hadde overtatt Ollies plass blant førstehjelpsmannskapet under et hundre kilometer langt sykkelritt som ble arrangert for å samle inn penger til veldedige formål.

Og akkurat nå var Rob desperat etter litt normalitet. Han ville ha livet sitt tilbake. Det kjære, travle livet sitt.

Legen var enig i at Rob ikke var helt klar til å begynne å klatre igjen, men at han kunne begynne å arbeide på deltid, og nå hadde han en midlertidig stilling hvor han arbeidet tre dager i uken som reservelege i akuttavdelingen på sykehuset i Asherwick.

Det var så godt å være tilbake. Det at ingen kjente ham her gjorde det desto bedre, for ingen kom til å mase om at han overdrev ting, eller behandlet ham som noe annet enn en normal person.

Rob visste bedre enn å overdrive noe. Det siste han ønsket var å måtte ta det rolig igjen. Men det ville føles så godt først og fremst å bli sett på som en lege, og ikke en som var i ferd med å komme til hektene igjen etter en nyretransplantasjon.

«Hei! Jeg ventet ikke å se deg her.»

Rob stirret på kvinnen som snakket til ham. Han hadde aldri sett henne før. Og han ville definitivt ha husket henne. Hun var spedbygd med mørkt, kortklipt hår og store, brune øyne, et hjerteformet ansikt og en sjenerøs munn. Hun minnet ham om en ung Audrey Hepburn. Alt hun trengte var den lille, svarte kjolen i stedet for en hvit frakk.

Ifølge navneskiltet var hun doktor Florence Jacobs, og siden hun befant seg i akuttavdelingen så var hun vel en av hans nye kolleger.

Før Rob rakk å unnskylde seg for at han ikke hadde noen anelse om hvem hun var, spurte hun: «Hvordan går det med pasienten din med vannkopper og lungebetennelse?»

«Pasient?» Hvilken pasient? Han hadde ikke behandlet noen på flere måneder, langt mindre noen med vannkopper. Eller lungebetennelse.

Hun så skuffet ut, som om han nettopp hadde avslørt seg som den slags lege som ikke brydde seg om å huske pasientene sine. Noe som ikke stemte i det hele tatt. «Den eldre kvinnen som du brakte inn for et par uker siden.»

«Jeg beklager. Jeg tror du forveksler meg med en annen.»

Hun rynket pannen. «Jeg er sikker på at det var deg. Men håret var annerledes.»

Var håret hans annerledes?

Så gikk det endelig et lys opp for ham.

«Ah. Du må mene Oliver. Tvillingbroren min», forklarte han. Allmennpraktiserende leger brakte vanligvis ikke pasientene sine selv til akuttavdelingen på et sykehus, men Oliver Langley var den slags lege som strakte seg lenger. Og Oliver var et menneske som folk husket. Han utstrålte varme og vennlighet og skaffet seg venner på et øyeblikk. «Jeg kan spørre ham for deg, hvis du vil.»

«Det er i orden. Jeg bare …» Hun viftet avfeiende med hånden og rødmet. «Glem det.»

Hun var tydelig flau over å ta feil, og Rob ville ikke at det skulle bli pinlig. «La oss gå tilbake og starte om igjen. God morgen. Jeg er Robert Langley», sa han. «Jeg er den nye deltidslegen. Rob, blant venner.»

«Florence Jacobs. Assistentlege. Fint å møte deg.»

Men hun tilbød ingen forkortet versjon av navnet sitt, la han merke til. Betydde det at hun var av den typen som holdt avstand mellom seg og kollegene sine? Eller likte hun ikke å forkorte navnet sitt?

Han håndhilste på henne og det sitret i håndflaten.

Oi. Det var ikke bra.

Det var meningen at han skulle konsentrere seg om den nye jobben sin, ikke bli avsporet av tiltrekning. Selv om Florence Jacobs skulle være singel og interessert i ham, så skulle han bare være her noen måneder før han reiste tilbake til den gamle jobben sin i Manchester. Det var ingen garanti for at Florence ville være interessert i noe kortvarig, så det var best å holde alt strengt yrkesmessig mellom dem. Livet hans hadde vært komplisert nok de siste månedene.

«Jeg ser at de allerede har gitt deg et navneskilt. Det er bra. Jeg skal vise deg hvor personalkjøkkenet er», sa hun. Og du skal ha vakt i akuttavdelingen sammen med meg i dag, så hvis det er noe du trenger, så bare si ifra.»

Han ga henne sitt beste smil. «Takk. Det er flott.»

«Velkommen til Asherwick General», sa hun.

*

Robert Langley var kjekk.

Veldig kjekk.

Som en ung Hugh Grant, uten det flagrende håret og den glatte huden. Men Florence likte faktisk skjeggstubbene bedre. Og de oppsiktsvekkende blå øynene. En del av henne var fristet til å strekke ut hånden og berøre ansiktet hans, for å finne ut om skjeggstubbene var skarpe eller myke.

Men hun hadde lært seg på den harde måten at det å komme nær noen bare ga deg et knust hjerte, knuste drømmer og skilsmisse. Dessuten måtte han ha en kø av kvinner som ville date ham, slik han så ut – om han ikke allerede hadde vært gift i flere år.

Så hun gikk over til vennlig og yrkesmessig modus, smilte og førte ham til kjøkkenet. «Vi har et kassesystem her. Alle gir sitt bidrag til Shobu i resepsjonen en gang i måneden, og hun holder oss forsynt med te, kaffe og saker og ting. Og hvis du har noe spesielt kostholdsbehov, så bare si ifra til henne.» Hun gjorde tegn mot skapene. «Krus og tallerkener er der, bestikk ligger i skuffen, og hvis vi er heldige er det noen som har fødselsdag og har med seg kake.»

«Eller hvis noen begynner i avdelingen og vil si hei til sine nye kolleger», sa Rob, og plasserte bæreposen sin på benken. «Kake, ostestenger og frukt.»

«Det er definitivt en bra måte å si hei på», sa Florence med et smil. Han hadde vært omtenksom og tatt med ting til mennesker som ikke likte kake eller hadde andre spesielle behov. Det var en så hyggelig ting å gjøre, og gjorde henne enda vennligere stemt.

Han tok alt ut av posen, inkludert et notat.

Bare forsyn dere!

Alt godt fra den nye kollegaen deres,

Rob Langley

Han plasserte det på benkeplaten. Så kikket han på klokken. «Vi har ikke tid til kaffe. Ikke hvis folk skal slippe å bli værende etter at skiftet tar slutt.»

Hun likte det også. Han tenkte på kollegene. En lagspiller. Flott. Det var akkurat det de trengte. De siste tre vikarene hadde ikke vært lagspillere i det hele tatt. «Enig. La oss gå ut til dem», sa hun.

Hun presenterte ham for alle de møtte, og de hadde akkurat kommet til avdelingen da den røde telefonen ringte.

Florence tok den, gjorde noen notater, og sukket.

«Beregnet ankomst om ti minutter. Eldre pasient, som falt og slo hodet sitt. Han har mistet mye blod; han kollapset i ambulansen, men de har stabilisert ham», sa hun. «Men han er også litt forvirret.»

«Så vi må kryssteste blod, få i ham væsker, muligens en blodoverføring, og deretter en CT-skanning fra hodet til hoftene for å sjekke om det er andre skader», sa Rob.

«Nettopp».

*

Alt var klart da pasienten kom.

Mens ambulansearbeiderne fortalte henne alt de hadde gjort, kunne hun se at blodtrykket hans var lavt, på grunn av blodet han hadde mistet.

«Mr. Walker, vet du hvor du er?» spurte Rob.

«Jeg er ikke hjemme, er jeg vel?» spurte den eldre mannen, og hørtes forvirret ut.

«Nei, du er på Asherwick General.»

Han så nervøs ut.

«Husker du noe av det som skjedde?» spurte Florence.

«Nei.» Mr. Walker begynte å riste på hodet, men krympet seg. «Jeg har vondt i nakken.»

«Vi tror du falt og slo hodet ditt», sa Rob. «Konen din er på vei hit, sammen med datteren deres. Jeg er doktor Langley, og dette er doktor Jacobs. Vi vil ta oss av deg. Jeg skal bare ta en liten blodprøve, hvis det er i orden.»

«Ja.» Mr. Walker så trist ut. «Jeg vil ha Lizzie her.»

«Hun kommer snart», forsikret Florence ham, og antok at han mente konen eller datteren. Hun kikket på monitoren og var slett ikke fornøyd med blodtrykket hans. Han hadde tydelig mistet mye blod, noe som betydde at de vitale organene ikke fikk nok. «Vi skal få i deg noe væske», sa hun.

Rob var allerede i gang. Han hadde tatt blodprøven mens de snakket med pasienten. Han var kanskje ny her og skulle være her bare midlertidig, men han oppførte seg allerede som han hadde vært en del av teamet i årevis. I motsetning til de siste par vikarene, som nærmest ventet på å bli fortalt hva de skulle gjøre.

Da Mr. Walker var stabilisert og de hadde stanset blødningen, sendte hun ham til CT-skanning. Deretter gikk hun og Rob for å møte konen og datteren hans.

Hun presenterte dem raskt. «Jeg er doktor Jacobs og dette er doktor Langley.»

«Lizzie Walker», sa konen hans, «og Jeanette.»

«Han spurte etter dere tidligere», sa Rob. «Vi sa at dere var på vei.»

«Ektemannen din skannes for øyeblikket, slik at vi kan undersøke ham skikkelig og se om han har noen andre skader. Han har mistet litt for mye blod, så vi kommer til å gi ham en blodoverføring», sa Florence. «Kan du fortelle oss hva som skjedde?»

«Jeg er ikke sikker. Han hadde gått ned i første etasje for å slippe ut hunden og lage en kopp te til oss», sa Mrs. Walker. «Han må ha sklidd i trappen, selv om jeg ikke hørte ham falle. Jeg var i dusjen. Det var først da jeg kledde på meg at jeg hørte hunden bjeffe. Jeg syntes det var litt rart, og da jeg gikk ut, så jeg Pete ligge ved foten av trappen, og det var blod over alt. Jeg ringte etter ambulanse, og jeg la et teppe over ham for å holde ham varm, for jeg tok ikke sjansen på å flytte på ham. Han kunne ikke huske at han falt, så om han besvimte eller noe annet skjedde …» Hun ristet på hodet. «Jeg vet ikke. Jeg beklager.»

«Du gjorde det beste ved å holde ham varm, ikke flytte på ham og ringe etter ambulanse», forsikret Florence henne.

«Det var så mye blod.» Ansiktet til Mrs. Walker så forpint ut.

«Hodesår ser alltid skremmende ut og blør mye», sa Rob, «fordi huden er tykkere og det er flere blodårer. Men vi har stanset blødningen nå.»

«Kommer pappa til å bli bra igjen?» spurte Jeanette.

Florence hadde ikke nok informasjon til å kunne svare på det. «Vi tar oss av ham», sa hun i stedet. «Han virket litt forvirret.» Hadde han bare mistet fotfestet, eller hadde han fått et slag, eller var det noe annet? Hadde han slått hodet hardt nok til å forårsake en indre blødning? «Kan jeg spørre om den generelle helsen hans før fallet? Noen medisinske tilstander?»

«Han var ok», sa Mrs. Walker.

Jeanette sukket. «Å, mamma. Det er ikke helt sant. Hukommelsen til pappa begynner å bli litt dårlig.»

«Vi klarer oss», sa Mrs. Walker defensivt.

«Ingen klandrer noen», sa Florence vennlig. «Vi prøver bare å finne ut hva som skjedde og hva som forårsaket det. Det vil hjelpe oss med å gi ham den beste behandlingen.»

Mrs. Walker skar en grimase. «Vi begynner bare å bli gamle. Jeanette har rett, Pete er litt glemsk. Han har fått høyt blodtrykk, men han tar medisinene sine hver dag – jeg kjøpte en av de ukentlige doseringsboksene for å være sikker.» Hun bet seg i leppen. «Tror dere han fikk et slag og det er derfor han falt? Er det derfor han ikke kan huske noe?»

«Vi vet mer når vi har sett resultatet av skanningen», sa Florence.

«Men hvis du kan gi oss en fullstendig gjennomgang av den medisinske historien hans, så ville det vært til stor hjelp for oss», sa Rob og smilte varmt til henne.

Både Mrs. Walker og datteren hennes så ut til å reagere godt på sjarmen hans, så Florence overlot snakkingen til ham og noterte alt de sa.

«Takk, det var veldig hjelpsomt», sa hun da de var ferdige. «Vi kommer og henter dere så snart han er tilbake i avdelingen.»

«Slag?» spurte Rob da de hadde gått ut av rommet for de pårørende.

«Eller en hjerneblødning på grunn av fallet», sa hun.

Mr. Walker hadde nettopp blitt brakt tilbake til avdelingen, og de kunne begynne blodoverføringen.

Men han var opprørt og ville ikke slå seg til ro.

«Mr. Walker, jeg vil at du skal legge deg på ryggen og holde armen din stille, slik at jeg kan behandle deg», sa Florence vennlig. Hvis han fortsatte å bevege seg, ville de ikke klare å få blodet inn i ham, og faren for organsvikt økte for hvert minutt som gikk.

«Jeg har vondt i nakken», sa han igjen.

Rob satte seg ved siden av ham og holdt ham i hånden. «Jeg vet det, og vi kommer til å gjøre noe med det. Men akkurat nå må du ligge stille, bare en liten stund, slik at vi kan hjelpe deg. Florence kommer til å gi deg noe smertestillende, og så henter vi konen og datteren din.»

«Jeg kan ikke la dem se meg full av blod.» Mr. Walker vred seg i sengen. «Ikke slik som dette.»

«Ligg stille for oss», sa Florence, «så skal jeg vaske vekk blodet fra ansiktet ditt.»

Et øyeblikk trodde Florence at Mr. Walker kom til å nekte, men så forsvant motstanden hans. «Ja vel.»

Hun og Rob utvekslet et blikk. Opphisselse og plutselige humørsvingninger kunne antyde slag eller noe som påvirket pasientens evne til å bearbeide informasjon. Eller kanskje han bare var veldig redd. Hun kunne ikke være sikker før de hadde sett resultatet av skanningen.

*

Florence vasket forsiktig ansiktet til Mr. Walker, og fjernet alt blodet mens hun snakket til ham hele tiden. Rob tenkte på hvor hyggelig og snill hun var. Og han la merke til at hun var rolig under press. Han likte det også.

Han likte den nye kollegaen sin veldig godt.

Men han måtte være fornuftig og ikke gi etter for tiltrekningen. Han var ikke flink når det gjaldt forhold, pluss at han bare skulle være her i de neste tre månedene. Så snart han var sprek nok til å klatre igjen, skulle han dra tilbake til den gamle jobben sin i Manchester – på den andre siden av landet. Så det var best at han ikke begynte på noe i det hele tatt.

Da skanningene kom, så Florence på dem sammen med ham. «Jeg er glad for at det ikke er noen tegn til hjerneblødning eller kraniebrudd», sa hun.

«Ingen tegn til indre skader eller brudd andre steder heller», sa Rob. «Med litt hell så har han bare noen skrammer og det såret i bakhodet.»

«Jeg vil likevel legge ham inn slik at vi kan observere ham over natten», sa Florence. «Jeg har en pussig følelse. Ja, den forvirringen kunne skyldes sjokket etter fallet og at han slo hodet, men siden datteren var bekymret når det gjaldt hukommelsestap, så må vi holde øye med ham.»

«Jeg er enig», sa Rob.

Da de hadde hentet familien til Mr. Walker og ordnet med innleggelse, ble de tilkalt til en annen pasient som hadde falt sammen på grunn av et antatt hjerteinfarkt. Han fikk hjertestans, men heldigvis klarte de å redde ham og sende ham opp til hjerteavdelingen.

«Jeg tror vi begge trenger en pause nå», sa Florence til Rob. «Vil du bli med meg, så skal jeg vise deg hvor kantinen er.»

«Det ville vært fint, takk. Jeg spanderer kaffen», la han til.

«Det er den første dagen din, så det er jeg som spanderer», sa hun.

«Da kjøper du kaffen, så skal jeg kjøpe kaken», sa han.

Hun smilte. «Det er en avtale.»

«Noen spesiell kake du foretrekker?»

«Kake er kake», sa hun.

«Greit.»

I kafeteriaen kjøpte hun en cappuccino til dem begge, og han kjøpte to skiver med sjokoladekake. «Ollie – broren min – elsker ost. Han forstår ikke hvilken fryd sjokoladekake er», sa Rob da de satte seg.

«Du har rett, det er en fryd – og ikke bare på grunn av sukkerrushet», sa hun med et smil.

Plutselig kjentes brystet til Rob for trangt ut. Det hadde ingenting med nyretransplantasjonen hans å gjøre – det skyldtes hvordan det smilet forvandlet ansiktet hennes og lyste henne opp innenfra.

Han hadde ikke ventet å bli overrumplet av smilet hennes. Og han hadde ikke den minste anelse om hva han skulle gjøre med dette. Skulle han holde seg til fornuften – være mer som tvillingbroren – eller følge impulsene sine?

Selvsagt burde han holde igjen. Han og Florence kjente knapt hverandre. Men det stanset ikke lengselen.

«Du var flink med konen og datteren til Mr. Walker», sa hun.

Han trakk på skuldrene. «Familier bekymrer seg, og det gjør en pasient enda mer nervøs. Jeg har alltid ment at noe av det beste du kan gjøre for en pasient, er å berolige familiene deres.»

«Godt poeng», sa hun. «Så hvor var du før du kom hit?»

Det var her Rob visste at han måtte være forsiktig med hvor mye informasjon han ga. Han ville ikke at fortiden skulle komme i veien. Ville ikke virke svak. «Manchester», sa han. Noe som til en viss grad var sant. Det var bare det at han hadde vært midt i et utenlandsoppdrag. «Og du?»

«Jeg ble utdannet i Leeds, og så flyttet jeg hit for litt over et år siden», sa hun, «for å være nær familien min.»

«Jeg også. Foreldrene mine flyttet da de pensjonerte seg og bor her i nærheten. Det var sant, men ikke hele sannheten, for hvis han ikke hadde fått blindtarmsbetennelse og blodforgiftning, så ville han fortsatt ha arbeidet for den humanitære organisasjonen, eller vært tilbake i Manchester og brukt fritiden sammen med det lokale fjellredningsteamet.

«Så familien din kommer herfra?» spurte han.

«De bor i nabolandsbyen. Jeg vokste opp her», sa hun. «Storesøsteren min flyttet tilbake hit for to år siden da hun pensjonerte seg.»

Vent litt. Florence så ut som hun var omtrent på samme alder som ham, tretti år. Selv om det var ti år mellom henne og søsteren så hang ikke det helt sammen. «Pensjonerte seg?»

«Lexy er ballerina», forklarte Florence. «Hun er trettiseks år – mange ballerinaer pensjonerer seg i trettiårene, fordi dansingen er en slik påkjenning på hofter og knær. Nå har hun utdannet seg til instruktør og startet sin egen ballettskole. Alle de tre døtrene danser sammen med henne – selv Darcey, toåringen.»

Rob la merke til en antydning til vemod sammen med stoltheten i ansiktet hennes da hun snakket om niesene sine, og undret på hva som lå bak det.

Og han la merke til at Florence ikke hadde nevnt noen ektemann. Han kastet et kort blikk mot den venstre hånden hennes. Det var ingen ring, men det betydde ikke noe; hun kunne likevel være i et forpliktende forhold.

Han måtte legge en demper på den tiltrekningen, og det raskt.

«Darcey? Det er et uvanlig navn», sa han.

«Etter Darcey Bussel. Lexy oppkalte jentene sine etter berømte ballerinaer. Margot – den eldste – har navnet etter Margot Fonteyn, og Anna, som er fire år, er oppkalt etter Anna Pavlova.»

Selv Rob hadde hørt om ballerinaene. «Jeg forstår.»

Han klarte å holde samtalen profesjonell under resten av pausen deres, og så gikk han sammen med Florence tilbake til avdelingen.

Det var en travel ettermiddag, og selv om han hatet å innrømme det, så var han sliten da han kom hjem igjen. Det lå en beskjed i postkassen som fortalte at en pakke var blitt levert til naboen. Selv før han hentet den hadde han en temmelig god anelse om hvem som hadde sendt den. Den personen som han hadde gjort akkurat det samme for, et par måneder tidligere.

Det fulgte med en lapp:

Du har bare lov til å åpne denne hvis du IKKE overdrev ting på den første dagen din.

«Ja da, ja da, Oliver», sa han med et flir og åpnet den. Pakken inneholdt en flaske god rødvin og noe veldig god sjokolade.

Perfekt til den første kvelden etter arbeidstid.

Rob tekstet tvillingbroren. Takk for pakken. Jeg fortjener den så inderlig.

Telefonen hans ringte noen sekunder senere. «Så hvordan var den første dagen din?» spurte Oliver.

«Fantastisk. Det var så godt å være tilbake, Olls. Redde liv. Vi hadde en hjertestans og vi fikk ham tilbake. Og selv med bare tre dager i uken er det så mye bedre å vite at jeg utgjør en forskjell igjen i stedet for å bli sittende hjemme.»

«Glad for at du likte det. Er kollegene dine hyggelige?»

Rob tenkte på Florence Jacobs. «Veldig hyggelige.» Selv om han ikke hadde tenkt å innrømme overfor tvillingbroren at det var én spesiell kollega som han var blitt tiltrukket av.

«Og du tok det med ro?» spurte Oliver.

«Slutt å mase. Selvsagt gjorde jeg det. Jeg er litt sliten nå», innrømmet Rob, «men jeg har en fridag i morgen til å komme til hektene igjen. Jeg vet at det vil ta en stund før jeg er klar til å arbeide heltid igjen, men å arbeide deltid er mye, mye bedre enn ikke å gjøre noen ting.»

«Det høres veldig fornuftig ut til å være deg. Så du mente faktisk det med å bli mer som Ollie?» ertet tvillingbroren.

«Ja.» For det meste. Han var ikke sikker på om han egentlig var i stand til å slå røtter.

Men han var veldig klar over hvor upersonlig leiligheten han leide var. Det Rob misunte Ollie, var hvordan tvillingbroren alltid så ut til å være i stand til å få et sted til å føles som hjemme, selv den samme dagen han flyttet inn. Rob bodde aldri på samme sted lenge nok til at det føltes som et skikkelig hjem. Han var for opptatt med å jage etter det neste eventyret. Og selv leiligheten hans i Manchester – som for tiden var leid ut til en kollega – var bare et sted å være mellom akuttavdelingen, klatringen og oppdrag utenlands.

Kanskje han skulle prøve å ta flere sider ut av boken til Oliver.

I morgen, avgjorde han, skulle han printe ut flere bilder fra telefonen sin og plassere dem i rammer på peishyllen. Det ville kanskje få leiligheten hans til å føles mindre anonym og sjelløs.

«Jeg er skrubbsulten, så jeg må si farvel nå og lage middag», sa han.

«Du mener at du har tenkt å putte noe i mikrobølgeovnen», ertet Oliver.

«Det er veldig næringsrikt, og jeg skal spise et eple etterpå.» I motsetning til tvillingbroren hadde Rob aldri vært noe flink til å lage mat. Det føltes alltid som å sløse med tiden når han kunne gjøre noe mer aktivt og interessant. Regelen hans var at hvis det tok mer enn fem minutter, så var det bortkastet. «Jeg skal ringe deg i morgen», sa han. «Hils Gemma. Og takk for pakken.»

«Bare hyggelig. Og du kan alltid komme hit for å spise middag etter arbeidstid, hvis du er sliten. Jeg har ikke noe imot å lage mat til deg.»

«Det er snilt», sa Rob. «Hvordan går det forresten med pasienten din med vannkopper og lungebetennelse?»

«Hun er helt frisk igjen», svarte Oliver. «Men jeg kan ikke huske at jeg fortalte deg om det. Hvorfor spør du?»

«En av de nye kollegene mine husket at du brakte henne inn. Hun trodde at jeg var deg.»

«Å?» Oliver hørtes nysgjerrig ut.

«Og jeg er sulten», sa Rob, «så jeg må legge på.» Før han sa noe om Florence Jacobs som broren kanskje ville mistolke.

*

Florence gikk inn på kjøkkenet. Det var mer enn ett år siden nå at hun flyttet tilbake til Northumbria. Mer enn ett år siden skilsmissen. Mer enn to år siden verdenen hennes raste sammen.

Og selv om hun hadde vokst opp bare noen kilometer unna, i nabolandsbyen, så føltes likevel ikke dette stedet som hjemme. Leiligheten til et enslig menneske. Tom. Det var ikke det livet hun hadde planlagt for seg selv. Nå skulle hun hatt barn i førskolen – barn som kom til å vokse opp i nærheten av søskenbarna sine, slik Florence hadde vært nær søsteren sin.

I stedet var hun alene. Og hun hadde bare ikke styrke til å prøve igjen.

Hun angret ikke på at hun flyttet fra Leeds. Det å være nær familien hun var glad i, og kunne se niesene vokse opp – det betydde all verden for henne. Og det var fint å ikke ha noen på jobben som syntes synd på henne, eller de hviskende samtalene som stanset brått når hun kom inn på personalkjøkkenet.

Hun visste at kollegene i Leeds hadde fundert på oppløsningen av ekteskapet hennes, og det var åpenbart at de alle antok at det var affæren til Dan som var roten til det, fordi Florence forgudet ektemannen sin. Men det ville vært så mye vanskeligere å fortelle dem sannheten. At hun og Dan hadde prøvd å få barn i tre år. Prøvene viste at det var han som hadde fruktbarhetsproblemet, og han nektet blankt å adoptere noen, ta til seg fosterbarn eller gjennomgå prøverørsbefruktning med en sæddonor. Han hadde nektet å gå i terapi også, og han hadde gitt henne et ultimatum: Et barn eller ham.

Så ironisk det var nå som hun ikke hadde noen av delene. Og Dan endte opp med å gifte seg med en enslig mor som hadde gitt ham de barna han ikke hadde vært i stand til å få selv, men som han hadde nektet å gi Florence. Det var den kvinnen han hadde en affære med.

Hun tok seg sammen. «Nok medynk», sa hun til seg selv. Det var på tide å tenke positivt. Fokusere på det hun hadde, ikke hva hun manglet. Hun var glad i familien sin og bodde nær nok til å se mye til dem. Hun hadde en jobb hun elsket, og hun hadde gode venner som passet på henne. Hun var heldig.

Men hun visste nøyaktig hva som hadde uroet henne i dag.

Robert Langley.

Den nye kollegaen hennes var sjarmerende, storartet med pasienter, og han behandlet alle ansatte som like viktige – uansett hvilken stilling de hadde i avdelingen. Og han var en fryd for øyet.

Og kanskje det var det som var problemet.

På mange måter minnet han henne nemlig om Dan, som var urban og sjarmerende og kom godt overens med alle. Dan, som hun hadde trodd hun kom til å være sammen med for alltid, helt til han endret reglene og knuste hjertet hennes underveis.

Rob hadde ikke nevnt at han hadde noen partner eller barn, og hun fikk inntrykk av at det var noe fjernt ved ham. Som om den sjarmen var en barriere for å hindre folk i å se hvem han virkelig var, bak den.

«Eller kanskje du overanalyserer ting og er utrolig urettferdig mot den nye kollegaen din, Florence Jacobs», sa hun høyt.

For å få igjen balansen måtte hun ta en løpetur og få endorfinene til å strømme, og deretter spise middag. Og før det hadde hun ikke tenkt å tillate seg å tenke på Robert Langley.

